Document ID: 32000R1615

A Bizottság 1615/2000/EK rendelete
(2000. július 24.)
bizonyos textiltermékeknek a Közösségbe történő kivitelénél Nepál különleges helyzetének figyelembevétele érdekében a 2454/93/EGK rendeletben foglalt és az általános preferenciális rendszer keretében használt "származó termék" fogalom meghatározásától történő eltérésről
AZ EURÓPAI KÖZÖSSÉGEK BIZOTTSÁGA,
ekintettel az tEurópai Közösséget létrehozó szerződésre,
tekintettel a legutóbb a 955/1999/EK európai parlamenti és tanácsi rendelettel [1] módosított, a Közösségi Vámkódex létrehozásáról szóló, 1992. október 12-i 2913/92/EGK tanácsi rendeletre [2] és különösen annak 249. cikkére,
tekintettel a legutóbb az 1662/1999/EK rendelettel [3] módosított, a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendeletre [4] és különösen annak 76. cikkére,
mivel:
(1) A legutóbb az 1310/2000/EK bizottsági rendelettel [5] módosított, az 1999. július 1-jétől 2001. december 31-ig terjedő időszakra vonatkozóan többéves általános preferenciális rendszer alkalmazásáról szóló, 1998. december 21-i 2820/98/EK tanácsi rendelettel [6] a Közösség megadja ezeket a kedvezményeket Nepál részére.
(2) A 2454/93/EGK rendelet 67-97. cikke meghatározza az általános preferenciális rendszer alkalmazásában használt "származó termékek" fogalmat. E rendelet 76. cikke azonban eltérést biztosít az említett rendelkezésektől az általános preferenciális rendszer legkevésbé fejlett GSP-kedvezményezett országai javára, amelyek e célból megfelelő kérelmet nyújtanak be a Közösséghez.
(3) Az 1539/1999/EK bizottsági rendelet [7] Nepál számára 1999. július 15. és 2000. július 14. között ilyen eltérést biztosított egyes textiltermékekre vonatkozóan.
(4) A Nepál által benyújtott kérelem eleget tesz a 2454/93/EGK rendelet 76. cikke követelményeinek. Különösen a Közösség piacának a nepáli termékek befogadására vonatkozó felvevőkapacitását, Nepál kiviteli kapacitását és a ténylegesen nyilvántartott kereskedelmi forgalmat tükröző (éves alapú) mennyiségi feltételek bevezetése képes megakadályozni a Közösség megfelelő iparágainak sérelmét. Az eltérést azonban a gazdasági igényekre való hivatkozással alkalmazni kellene.
(5) A kedvezményezett országok közötti regionális együttműködés ösztönzése érdekében kívánatos úgy rendelkezni, hogy a Nepálban ezzel az eltéréssel összefüggésben felhasználandó alapanyagok a Délkelet-ázsiai Nemzetek Szövetségéhez (ASEAN) tartozó országokból (kivéve Myanmar), a Dél-ázsiai Regionális Együttműködési Társuláshoz (SAARC) vagy az AKCS-EK Társulási Megállapodáshoz tartozó országokból származzanak.
(6) Ezen intézkedések nyílt és hatékony kezelését az 1427/97/EK rendelettel [8] módosított 2454/93/EGK rendeletben meghatározott, a vámkontingensek kezelésére vonatkozó rendelkezések alkalmazásával kellene biztosítani.
(7) Az eltérés alkalmazásának a biztosított mennyiségeken túlmenő kiterjesztésére irányuló bármilyen igényt a nepáli hatóságokkal egyeztetve kell figyelembe venni.
(8) Ahhoz, hogy teljes mértékben hatékony legyen, az eltérést megfelelő időtartamra, azaz 2001. december 31-ig kellene megadni, amikor a 2820/98/EK rendelet hatályát veszti.
(9) Az e rendeletben szereplő intézkedések összhangban vannak a Vámkódex Bizottság véleményével,
ELFOGADTA EZT A RENDELETET:
1. cikk
(1) A 2454/93/EGK rendelet 67-97. cikkétől eltérve az e rendelet mellékletében felsorolt olyan termékek, amelyeket Nepálban olyan importált szövetből (szövött áruk) vagy fonalból (kötött áruk) állítanak elő, amelyek a Délkelet-ázsiai Nemzetek Szövetségéhez (ASEAN) (Myanmart kivéve), a Dél-ázsiai Regionális Együttműködési Társuláshoz (SAARC) vagy az AKCS-EK Társulási Megállapodáshoz tartozó országokból származnak, nepáli származásúnak tekintendők a következő rendelkezések szerint.
(2) Az (1) bekezdés alkalmazásában a termékek akkor tekintendők ASEAN-beli vagy SAARC-beli származásúnak, ha a 2454/93/EGK rendelet 67-97. cikkében meghatározott származási szabályok szerint ezekben az országokban kerültek előállításra, illetve akkor tekintendők az AKCS-EK Társulási Szerződés kedvezményezett országaiból származóknak, ha az AKCS-EK Társulási Megállapodás [9] 1. jegyzőkönyvében meghatározott származási szabályok szerint ezekben az országokban kerültek előállításra.
(3) A hatáskörrel rendelkező nepáli hatóságok vállalják, hogy minden szükséges intézkedést megtesznek a (2) bekezdés előírásai betartásának biztosítása érdekében.
2. cikk
Az 1. cikkben meghatározott eltérést a 2000. július 15. és 2001. december 31. közötti időszakban közvetlenül Nepálból szállított és a Közösségbe importált termékekre kell alkalmazni az egyes termékekhez a mellékletben feltüntetett éves mennyiségeken belül.
3. cikk
A 2. cikkben említett mennyiségeket a Bizottság kezeli a 2454/93/EGK rendelet 308a-308c. cikkében megállapított rendelkezésekkel összhangban.
4. cikk
Ha a 3. cikk szerinti lehívások elérik a mellékletben feltüntetett mennyiségek 80 %-át, a Bizottság a nepáli hatóságokkal konzultálva mérlegeli, hogy szükséges-e az adott mennyiségeken túl is kiterjeszteni az eltérés alkalmazását.
5. cikk
A hatáskörrel rendelkező nepáli hatóságok által az e rendelet értelmében kibocsátott "Form A" származási bizonyítvány 4. rovatában a következőt kell feltüntetni:"Eltérés - 1615/2000/EK rendelet"
6. cikk
Kétség esetén a tagállamok kérhetik az eltérés alapján Nepálban felhasznált anyagok származását igazoló okmány másolatát. Ilyen kérés a rendelet által kedvezményezett áruk szabad forgalomba bocsátásának kezdetekor, illetve a 2454/93/EGK rendelet 94. cikkének rendelkezései szerinti igazgatási együttműködés keretében nyújtható be.
7. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2000. július 24-én.

Labels: 3
18
1